text: Fredericia kæmper videre for begge kaserner
  10 marts 2013 kl. 11.32
  Fredericias borgmester Kenny Bruun Olsen vil kæmpe til det sidste for at bevare begge fæstningebyens kaserner.
  Lørdag forlød det, at forsvarsudvalgets medlemmer var blevet enige om at lukke Bülows Kaserne i Fredericia - og at det ville blive meldt officielt ud mandag.
  Fredericias Venstre-borgmester Kenny Bruun Olsen har dog ikke i sinde at opgive kampen for at bevare begge fæstningebyens kaserner.
  - Der er kun småpenge at spare ved at nedlægge de militære aktiviteter på Bülows Kaserne. Staten skal jo stadig sørge for bygningernes vedligehold, siger Kenny Bruun Olsen til TV SYD.
  
  Socialdemokrat mere optaget af job end mursten
  For det lokale medlem af Folketingets forsvarsudvalg er det ikke murstene,der er afgørende. Jacob Bjerregaard, der også er socialdemokratisk borgmesterkandidat er mere optaget af, at Fredericia ikke mister arbejdspladser, hvorfor han nu arbejder for, at alle byens militære arbejdspladser samles på Ryes Kaserne.
  